**”Përbërja minerale e nenës së përveshur (*Amaranthus retroflexus* L*.*) në disa lokalitete të Kosovës’’**

# Abstrakti

*Amaranthus retroflexus* (Nena e përveshur) është një ndër barojat shumë problematike në tokat bujqësore në vendin tonë. Kjo barojë është dominante në kulturat bujqësore e sidomos në misër dhe perime prandaj edhe është me rëndësi të veçantë të kryhen këto hulumtime.

Qëllimi i këtij punimi është të hulumtohet përbërja minerale e *A.retroflexus*në disa lokalitete të Kosovës. Gjithashtu janë hulumtuar edhe lloje tjera të barojave bashkëshoqëruese të *A.retroflexus*. Bimët e *A.retroflexus* nga pesë lokalitete janë grumbulluar në kohë e zhvillimit të plotë, është matur lartësia e bimëve dhe është analizuar përbërja minerale (K, Ca, Mg, Na, Zn, Fe, Cu, Mn, Ni). Lartësia mbidetare e fushave ku u mblodhën bimët ishte 526-689 m mbi nivel të detit. Sa i përket florës së barojave, gjithsej janë regjistruar 24 lloje të barojave.

Në lokalitetin e Fushë Kosovës ishte numër më i madh i bimëve të *A.retroflexus* për 1m2 në krahasim me lokalitetet tjera. Ndërsa, sa i përket barojave bashkëshoqëruese më dominante ishin: *Achillea millefolium, Convolvulus arvensis, Chenopodium album* dhe *Capsella bursa-pastoris.*por me ndryshime ndërmjet lokaliteteve*.* Për sa i përket lartësisë së bimëve të *A.retroflexus* në lokalitetet e hulumtuar, bimët nga rajoni i Prishtinës ishin më të larta në krahasim me lokalitetet tjera ku lartësia e tyre mesatare ishte 106.3 cm. Ndërsa, barojat gjethegjera kanë qenë dominante në të gjitha lokalitet e hulumtuara. Përqendrimi i gjitha mineraleve në përgjithësi ishte më i lartë në gjethe. Kurse përbërja minerale e K, Ca dhe Mg, ishte me përqendrim më të lartë në të gjitha lokalitetet e hulumtuara dhe me dallime signifikante ndërmjet lokaliteteve.

Fjalët kyçe:*Amaranthus retroflexus* L, gjethja, kërcelli, barojat bashkëshoqëruese.